COMUNICARE A COMISIEI CĂTRE PARLAMENTUL EUROPEAN ȘI CONSILIU

Consultare privind posibilitățile de pescuit pentru 2017

în cadrul politicii comune în domeniul pescuitului

Introducere

Prezenta comunicare prezintă principiile care stau la baza propunerilor Comisiei privind posibilitățile de pescuit pentru 2017. Statele membre, consiliile consultative, părțile interesate și publicul sunt invitate să prezinte sugestii referitor la aceste orientări de politică până la data de 1 septembrie 2016. Comunicarea conține, de asemenea, raportul anual privind punerea în aplicare a obligației de debarcare, progresele înregistrate în atingerea producției maxime durabile (maximum sustainable yield, MSY) și situația stocurilor de pește.

Posibilitățile de pescuit pentru 2017 vor fi stabilite în conformitate cu obiectivele politicii comune în domeniul pescuitului (PCP) din 2014 și pe baza celor mai bune avize științifice disponibile . Conform PCP, presiunea exercitată de pescuit asupra stocurilor de pește în cauză trebuie aliniată, cât mai curând posibil și cel târziu până în 2020, la obiectivul producției maxime durabile (MSY) în conformitate cu articolul 2 alineatul (2) din PCP. În cazul în care nu există avize științifice, Comisia va aplica abordarea preventivă în conformitate cu obiectivele PCP.

Prezenta comunicare este elaborată în contextul acordului la care au ajuns colegiuitorii la începutul anului 2016 cu privire la un plan multianual pentru stocurile din Marea Baltică . Planul respectiv va constitui baza propunerilor privind captura maximă admisibilă (total allowable catch, TAC) pentru stocurile vizate.

Pentru Marea Mediterană, deși posibilitățile de pescuit nu sunt stabilite la nivelul UE prin TAC, pescuitul excesiv rămâne predominant. Comisia consideră că sunt necesare acțiuni urgente pentru a schimba această situație.

Un element suplimentar de avut în vedere este introducerea obligației de debarcare, în zona Mării Baltice și în cazul pescuitului speciilor pelagice (2015), precum și, treptat, în cazul pescuitului unor specii demersale specifice în Oceanul Atlantic și în bazinul Mării Nordice (2016). În 2017, vor fi acoperite mai multe activități de pescuit din aceste din urmă bazine maritime și mai multe flote demersale din bazinele Mării Mediterane și Mării Negre.

Acord privind un plan multianual pentru stocurile din Marea Baltică

Un pas important către îndeplinirea obiectivelor PCP îl reprezintă acordul Parlamentului European și al Consiliului cu privire la propunerea privind un plan multianual pentru Marea Baltică. Planul specifică obiective privind MSY, cu termene-limită pentru stocurile vizate și introduce intervale ale ratei de mortalitate prin pescuit corespunzătoare realizării MSY (FMSY). Intervalele respective, furnizate de avize științifice, acoperă toate nivelurile ratei de mortalitate prin pescuit care au ca rezultat o MSY pe termen lung în Marea Baltică.

Intervalele FMSY acoperă două părți. În circumstanțe normale, posibilitățile de pescuit ar trebui stabilite în partea de interval cu valori mai scăzute ale FMSY. Partea de interval cu valori mai ridicate poate fi utilizată pentru stabilirea TAC în anumite circumstanțe specifice: în cazul în care, pe baza avizelor sau a dovezilor științifice, acest lucru este necesar pentru atingerea obiectivelor PCP în situații de pescuit mixt sau în cazul în care există o amenințare de afectare gravă a unui stoc cauzată de dinamica intra sau interspecii a stocurilor. Partea superioară a intervalului poate fi utilizată și pentru limitarea variațiilor de la an la an ale TAC (la maximum 20 %). Atunci când un stoc scade sub nivelurile determinate științific, sunt prevăzute măsuri de remediere pentru restabilirea stocului peste nivelul care permite atingerea unor MSY pe termen lung

Acest acord reprezintă un progres major în punerea în aplicare a PCP, care consideră adoptarea de planuri multianuale ca fiind o prioritate. În continuarea acestuia, Comisia va accelera elaborarea de propuneri privind planuri multianuale pentru alte bazine maritime din UE.

Pescuitul în Marea Mediterană

Comisia este în continuare deosebit de preocupată de situația din Marea Mediterană. Multe dintre stocurile evaluate sunt pescuite cu mult peste țintele MSY estimate. Marea Mediterană se confruntă cu provocări semnificative în atingerea MSY pentru majoritatea stocurilor până în 2020. Comisia a solicitat tuturor părților interesate să întreprindă acțiuni urgente pentru a inversa tendințele în ceea ce privește capturile și biomasa. Toți cei implicați (statele membre, organisme internaționale precum Consiliul General pentru Pescuit în Marea Mediterană – CGPM, părțile interesate) trebuie să își asume responsabilitatea și să elaboreze măsuri concrete pentru a atinge durabilitatea.

Comisia va continua să promoveze acțiuni prin intermediul CGPM pentru îmbunătățirea stocurilor exploatate în comun cu țări terțe (și anume, stocurile demersale din Canalul Siciliei, sau stocurile demersale și stocurile pelagice mici din Marea Ionică și Marea Egee) și va accelera pregătirea propunerilor privind planurile multianuale ale UE pentru stocurile pescuite aproape exclusiv de către pescarii din UE (pescuitul speciilor pelagice mici în Marea Adriatică și pescuitul speciilor demersale în vestul Mării Mediterane). În paralel, statele membre ar trebui să finalizeze urgent revizuirea planurilor naționale de gestionare , incluzând țintele MSY.

Propuneri privind capturile totale admisibile (TAC) pentru 2017

Stocuri pentru care există o evaluare a MSY

Pentru atingerea MSY până cel târziu în 2020, cota stocurilor pescuite la niveluri corespunzătoare cu MSY trebuie să crească. În acest sens, Comisia le-a solicitat organismelor științifice consultative să monitorizeze evoluția ratei mortalității prin pescuit și starea stocurilor în toate bazinele maritime ale UE, în vederea realizării obiectivului de atingere a MSY până în 2020.